CELEX: 32013R0607
Language: lt
Date: 2013-06-12 00:00:00
Title: 2013 m. birželio 12 d. Europos Parlamento ir Tarybos reglamentas (ES) Nr. 607/2013, kuriuo panaikinamas Tarybos reglamentas (EB) Nr. 552/97, laikinai Mianmarui/Birmai neleidžiantis naudotis bendrosiomis tarifo privilegijomis

29.6.2013   
            
            
               LT
            
            
               Europos Sąjungos oficialusis leidinys
            
            
               L 181/13
            
         EUROPOS PARLAMENTO IR TARYBOS REGLAMENTAS (ES) Nr. 607/2013
   2013 m. birželio 12 d.
   kuriuo panaikinamas Tarybos reglamentas (EB) Nr. 552/97, laikinai Mianmarui/Birmai neleidžiantis naudotis bendrosiomis tarifo privilegijomis
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 207 straipsnį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:
   
               (1)
            
            
               1997 m. kovo 24 d. Tarybos reglamento (EB) Nr. 552/97, laikinai Mianmaro Sąjungai neleidžiančio naudotis bendrosiomis tarifo privilegijomis (2) su pakeitimais, padarytais 2008 m. liepos 22 d. Tarybos reglamento (EB) Nr. 732/2008 dėl bendrųjų tarifų lengvatų sistemos taikymo nuo 2009 m. sausio 1 d. (3) 28 straipsnio 1 dalimi, 1 straipsnyje nustatyta, kad Mianmaro/Birmos teisė į lengvatinį muitų tarifą, suteikta Reglamentu (EB) Nr. 732/2008, laikinai atimama;
            
         
               (2)
            
            
               Reglamento (EB) Nr. 732/2008 15 straipsnio 1 dalies a punkte nustatyta, kad tame reglamente numatytos lengvatinės priemonės visiems arba tam tikriems produktams, kurių kilmės šalis yra lengvatas gaunanti šalis, gali būti laikinai panaikintos dėl sunkių ir sistemingų to reglamento III priedo A dalyje išvardytose konvencijose nustatytų principų pažeidimų, remiantis atitinkamų stebėsenos įstaigų išvadomis;
            
         
               (3)
            
            
               į Reglamento (EB) Nr. 732/2008 III priedo A dalį įtraukta Tarptautinės darbo organizacijos (TDO) 1930 m. konvencija Nr. 29 dėl priverstinio ar privalomojo darbo;
            
         
               (4)
            
            
               Reglamento (EB) Nr. 552/97 2 straipsnyje nustatyta, kad to reglamento taikymas turėtų būti nutraukiamas atsižvelgiant į Komisijos ataskaitą dėl priverstinio darbo Mianmare/Birmoje, iš kurios matyti, kad Reglamento (EB) Nr. 732/2008 15 straipsnio 1 dalies a punkte nurodyta praktika nebetaikoma;
            
         
               (5)
            
            
               2012 m. birželio 13 d. Tarptautinė darbo konferencija (TDK) priėmė rezoliuciją dėl priemonių, taikomų Mianmarui pagal TDO įstatų 33 straipsnį (toliau – TDK rezoliucija). Atsižvelgdama į TDK Standartų taikymo komiteto 2012 m. birželio 4 d. priimtas išvadas ir manydama, kad toliau taikant nustatytas priemones tai nepadėtų siekti norimo rezultato, TDK nusprendė panaikinti apribojimus, dėl kurių TDO negalėjo vykdyti techninio bendradarbiavimo su Mianmaro/Birmos Vyriausybe ir teikti jai pagalbos. Be to, TDK metams sustabdė TDO prašymą nariams peržiūrėti savo ryšius su Mianmaru/Birma ir įsitikinti, kad tie ryšiai nesusiję su priverstiniu darbu;
            
         
               (6)
            
            
               2012 m. rugsėjo 17 d. Komisija pakelbė ataskaitą pagal Tarybos reglamento (EB) Nr. 552/97 2 straipsnį dėl priverstinio darbo Mianmare/Birmoje ir joje pateikė savo išvadas (toliau – ataskaita). Ataskaitoje daroma išvada, kad Mianmarui/Birmai padarius pažangą siekiant laikytis TDO rekomendacijų – tai pripažino kompetentingos TDO stebėsenos įstaigos – TDO konvencijoje Nr. 29 nustatytų principų pažeidimai gali būti nebelaikomi „sunkiais ir sistemingais“, ir rekomenduojama Mianmarui/Birmai vėl taikyti bendruosius lengvatinius muitų tarifus;
            
         
               (7)
            
            
               todėl, atsižvelgiant į TDK rezoliuciją ir ataskaitą bei vadovaujantis Reglamento (EB) Nr. 552/97 2 straipsniu, nuo TDK rezoliucijos priėmimo dienos reikėtų panaikinti laikiną draudimą Mianmarui/Birmai taikyti lengvatinius muitų tarifus, nustatytus Reglamentu (EB) Nr. 732/2008;
            
         
               (8)
            
            
               Komisija turėtų toliau stebėti su priverstiniu darbu susijusią padėtį Mianmare/Birmoje ir nustatyta tvarka, įskaitant prireikus draudimo atnaujinimą, reaguoti į pokyčius,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 552/97 panaikinamas.
   2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2012 m. birželio 13 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2013 m. birželio 12 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkė
         
         L. CREIGHTON
      
   
   
      (1)  2013 m. gegužės 23 d. Europos Parlamento pozicija (dar nepaskelbta Oficialiajame leidinyje) ir 2013 m. birželio 10 d. Tarybos sprendimas.
   
      (2)  OL L 85, 1997 3 27, p. 8.
   
      (3)  OL L 211, 2008 8 6, p. 1.